**Beszámoló a Magyarországi Evangélikus Egyház cigánymissziói szolgálatának 2018-ban végzett szolgálatáról**

(Cigánymissziói referensi valamint gyülekezeti – Nyírtelek-Görögszállás, Orosháza-Szentetornya, Sárszentlőrinc)

A cigánykérdés továbbra is sarkalatos kérdése nemcsak országunknak, de egyházunknak is. Országunknak elsősorban gazdasági, szociális, egészségügyi stb., egyházunknak – mindezek szem előtt tartása mellett – lelki vonatkozásban, Jézustól kapott feladatként. A cigánykérdés megoldatlanságának egyre sürgetőbben kellene aktivizálnia egyházunk minden szegmensét…

A 2018. év a balesetem utáni lassú felépülés és munkába állás jegyében zajlott. Hálás

vagyok Istennek, hogy megtartott és újra szolgálhatok néki. Köszönettel tartozok

egyházunk vezetősége felé türelmükért, regenerálódásom iránti reménységükért és az újra

indulásomhoz fenntartott lehetőségért, a megadott esélyért.

Táppénzes állományból hivatalosan szeptember 1-vel léptem vissza munkakörömbe,

de bizonyos feladatokat már korábban is elvégeztem.

A cigánymisszióban végzett szolgálatom:

Január

Nagyon jelentős esemény volt a Deák téri templomban, a gyülekezeti épületben és a gimnáziumban februárban megtartott III. Protestáns cigánymissziói találkozó, amin mintegy 450, elsősorban cigány ember vett részt öt protestáns felekezet képviseletében az ország különböző részeiből. A nap témája a tisztelet volt. Nemcsak a résztvevőknek, de a befogadó gyülekezetnek és egyházunknak is meghatározó alkalmává vált ez a nap, melynek előkészítésében, szervezésében vehettem csak részt.

Február

A hónap elején elindult az Evangélikus Hittudományi Egyetemen a Cigánymissziói kurzus 4. évadja. Ezt ebben az évben egyedül Győri Gábor Dávid evangélikus lelkész vezette le – nékem feladatul a távbesegítés maradt. A diákok visszajelzései alapján értékes szemesztert zárhattak.

Július

A sárszentlőrinci gyerektáborba a tervek ellenére nem jutottam el, a szervezési folyamatban viszont végig részt vehettem.

A Bükön tartott Szélrózsán a Missziói sátorban külön program volt egyházunk cigánymissziós tevékenyégének bemutatása, így ennek a délelőttöt kitevő programnak a megszervezéséhez nyújthattam segítséget, és tartottam egy előadást. A Nemzetiségi sátorban a cigány konyha mutatkozhatott be a sárszentlőrinci cigány testvéreknek köszönhetően. Erről az eseményről egy beszámolót írtam az Evangélikus Életbe.

Augusztus

A Sárszentlőrincen megtartott Közös asztal táborban sajnos – a terv ellenére – nem vehettem részt, ám a tervezési, szervezési folyamatban végig részt vettem. A tábor télmája a következő volt: Az ember – csoda

Szeptember

Az 5 protestáns egyház (baptista, evangélikus, metodista, pünkösdi, református) cigánymissziós vezetőinek az ún. Protestáns cigánymissziós fórumnak a

tanácskozásán részvétel Budapesten.

Október

A Deák téri Országos evangelizáción bibliakör vezetése.

A Fasori Evangélikus Gimnázium csendesnapján az egyik végzős osztállyal tölthettem el két órát – többek között a cigánykérdésre, a cigánymisszióra fókuszálva.

November

A már hagyománnyá vált Cigány imanapot ebben az évben is az Evangélikus Középiskolai Kollégiumban tartottuk. Szép számú résztvevő volt jelen a hálaadás témájára felfűzött napon.

Varga Mártával, a Nevelési és Oktatási Osztály vezetőjével volt fontos megbeszélésünk a cigánykérdés és egyházunk oktatásügyének találkozásáról. Kikerülhetetlennek látom egy átfogó koncepció kidolgozását, megvalósítását.

December

Dunaföldváron előadás Művelődési házban az evangélikus egyházközség és a városvezetés által megrendezett cigánynapon ezzel a – kapott – címmel: Másság, tolerancia, elfogadás.

Sárszentlőrincen bibliaóra megtartása, cigányok látogatása a környező településeken is.

Balatonszárszón, az Andorka Rudolf Evangélikus Konferencia és Missziói Otthon az Országos Iroda és a Pályázati és fejlesztési osztályának van egy közös, cigányokat segítő programja. Az ebben érintettek számára szervezett napon szolgálhattam.

A Protestáns cigánymissziós fórum tanácskozásán részvétel Budapesten.

A Roma Koordinációs Tanács ülésén részvétel az EMMI székházában.

Minisztériumi kezdeményezésre minden tankerület köteles felállítani ún. Antiszegregációs munkacsoportot a hátrányos helyzetű diákok felzárkóztatására. (A Sárvári Tantestületi Központ három ilyen kerületet ölel fel.) Ebbe a munkába bevonták a MEE-at is, melynek képviseletét én látom el. Ebben az évben két ülésünk volt, melyeken részt vettem.

Négy értékes Tükör szám (a Protestáns cigánymissziós fórum kiadásában megjelenő, újságjaikba behúzott kiadvány) megszerkesztése.

Segélyek megszervezése, célba juttatása: A Büki evangélikus gyülekezet felajánlását (nagy mennyiségű ruhanemű) a Közös asztal tábor résztvevői és cigánymissziói kapták meg Sárszentlőrincen. Egy csepregi magánszemély felajánlásaként nagy mennyiségű gyerekruha került Balatonszárszóra az ott működő segélyprogramhoz tartozók számára.

Kapcsolatfelvétel csepregi cigányokkal.

Országos szinten állandó kapcsolattartás cigányokkal és igény szerint a misszióban érintett vezetőkkel.

Az alábbi szolgálatok nem direkt cigánymissziós tevékenységek, de a szolgálataimból nem maradhat ki a cigánymissziós aspektus:

Heti hét hittanóra Csepregen szeptembertől.

A büki és szakonyi gyülekezetekben istentiszteletek ádvent 4. vasárnapján.

Bibliaórák megtartása Szakonyban októbertől.

Bakay Péter

cigánymissziói referens

A Filadelfia Evangélikus Egyházközség 2018-ban is folytatta a megkezdett missziói munkáját.

1. Biztos kezdet gyerekház: 0-3 éves gyermekek korai fejlesztése szülők bevonásával. A munkatársi változások ellenére a ház működése zavartalan volt. Évente 3-5 gyermeket bocsátunk ki a kötelező óvodai képzésbe ennek ellenére a látogatottság 2018-ban is növekedett.
2. A szociális alapszolgáltatások biztosításával segítséget tudtunk nyújtani a fogyatékkal élőknek, szenvedélybetegségben szenvedőknek, magukról gondoskodni nem tudó időseknek, és a szegregált körülmények között élőknek.
3. Mintakert programunkkal és a háztáji gazdálkodást segítő programunkkal több családot segítünk a megélhetésükben.
4. A rendszeres gyülekezeti alkalmakat (istentisztelet, bibliaóra) folyamatosan megtartjuk, de területi és országos alkalmakon is rendszeresen részt veszünk.

Györfi Mihály

lelkész

**Szentetornyai cigánymisszió 2018**

A 2018-as esztendőben a cigánymissziós alkalmak kibővültek az EFOP-1.3-7-17 pályázatnak köszönhetően. A gyermek, fiatal és felnőtt korosztály számára különféle programokat szerveztünk. A kicsiknek és a fiataloknak kirándulásokat, napközis és ott alvós táborokat. A felnőttek minden hónapban integrációs foglalkozáson vettek rész. Közös alkalmakat szerveztünk a helyi nyugdíjas klub tagjaival, így a cigány és nem cigány együttélést, kapcsolatot javítottunk. Egy-egy alkalmon 30 fő volt a résztvevő, átlagosan havonta tartottunk ilyen eseményt.

Februárban részt vettünk protestáns cigány napon Deák téren.

Kirándulásokat szerveztünk a Szentetornyai Integráció EFOP-os pályázat keretében. A pályázat előírásainak megfelelve hetente és havonta közösségépítő és hitmélyítő alkalmakat is tartunk. A heti alkalmon átlagosan 15 fő vett részt.

2018. március 16-án Budapestre utaztunk. A harminc rákóczitelepi és szentetornyai fiatalt öt felnőtt kísérte. Első állomásunk a Parlament volt. Délután a Budán található Tropicáriumba látogattunk el, ahol a trópusok állatvilágával ismerkedhettünk meg. 2018. április 30-án Poroszlóra a Tisza – tavi Öko-centrumba látogattunk. Öröm volt számunkra, hogy a szentetornyai és a rákóczitelepi hittanosokon kívül orosháziak is csatlakoztak kiránduló csoportunkhoz.

2018. július 2-től 6-ig napközis hittanos tábort szerveztünk szentetornyai, rákóczitelepi és orosházi gyermekek és fiatalok számára. A táborban 30 gyermek, fiatal 5 pedagógus résztvevő volt. Az idei évben Gyopárosfürdő volt a tábor helyszíne. Két nap kirándulni mentünk Szegedre és Makóra.

2018. július 16-tól 20-ig Balatonalmádiban nyári tábort szerveztünk szentetornyai, rákóczitelepi és orosházi fiatalok számára. A legalsó korhatár 10 év volt. A résztvevő között sok hátrányos helyzetű fiatal volt. Többen eddig még sohasem voltak a Balatonnál. A nagyobbak segítettek a kisebbeknek. A táborban 35 fő vett részt.

Az idén Sárszentlőrinc adott otthont a Közös asztal nevű cigány-magyar konferenciának 2018. augusztus 6. és 9. között. A szentetornyai csapat volt a legnépesebb 14 fővel. A többi helyről most kevesebben érkeztek. A tábor témája az ember testrészeinek biblikus jelentése volt. Azaz, hogy hogyan kell Istennek tetsző módon szolgálni és nem a bűnöknek élni. A héten ellátogattunk a szárazdi misszióba és a györkönyi evangélikus gyülekezetbe, ahol Kasza Gáborral is találkozhattunk, aki orosházi származású lelkész. A györkönyi pincefalut is láthattuk a kirándulásunk során.

Őszi kirándulás

2018. október 27-én 30 gyermekkel és fiatallal, valamint felnőtt kísérőkkel meglátogattuk hazánk nemzeti emlékhelyet az Anonymus krónikájából ismert „első országgyűlés” feltételezett helyszínét, Ópusztaszert.

2018. november 24-én Rózsák terén vettünk részt a szokásos Cigány imanapon egy kisbusznyi emberrel.

Laczki János

lelkész

**Beszámoló a Sárszentlőrincen végzett cigánymissziós munkáról 2018-ban**

- Januárban voltunk a Deák téren, az ökumenikus cigány találkozón.

- Cigánybibliaórát hetente tartunk a Teleházban.

- Február végén, március elején bibliaiskola volt három vasárnapon át (B. Pintér Márta, Orbán Attila, és dr. Garádi Péter szolgálatával).

- Pünkösd hétfőn egy nagy busszal mentünk a pestszentimrei missziói napra.

- Június 30-án Cigány ételek főzőnapja volt, vendégként az alsózsolcai cigány metodista énekkart hívtuk meg. Itt maradtak egész hétvégén, a vasárnapi istentiszteleten Erdei-Nagy László prédikált, a kórus énekelt. Szombat este is szalonnasütés, közös éneklés volt.

- Egy kis csapat részt vett egy dombóvári roma napon, ahol az alsózsolcaiak szolgáltak.

- Július elején hittantábor Keszőhidegkúton 25 gyermek részvételével, közülük sokan cigányok.

- Júliusban a Szélrózsa találkozón egy kis lőrinci csapat cigánylecsót főzött két bográcsban. Élvezték az ottlétet, nagy élmény volt nekik az út, a találkozások.

- Augusztus elején a Közös Asztal országos cigánytábor helyszíne Sárszentlőrinc volt. Jól sikerült.

- Október elején voltak néhányan a Deák téri országos evangelizáción.

- Novemberben a Rózsák terén voltunk a Cigány imanapon.

- Szociális segítségnyújtás, ruhaosztások, segítségnyújtás közügyek intézésében a Teleházban egész évben.

Áprilistól 6 hónapon át Cseh Sándor, a szárazdi misszió tagja is belefolyt a sárszentlőrinci munkába.

Ősszel három hónapra kiment Németországba dolgozni, de most hazajőve tovább folytatja a látogatást, személyes segítségnyújtást, hívogatást, bibliaórák tartását. Szívügye a sárszentlőrinci cigányok segítése.

Bogdán István júniustól közhasznú munkás a Népfőiskolai Alapítvány alkalmazásában. Munkájának része a kapcsolattartás a bibliaórásokkal, hívogatás.

Bogdán László új színfolt a misszióban, a korábbi lakodalmi zenész most a szintetizátorral a bibliaórai énekeket kíséri.

A cigánymisszió színtere nagyrészt Sárszentlőrinc, Uzd, részben Pusztahencse is. Minden kapcsolatnak örülünk, reménységgel nézünk előre.

Karl Jánosné Csepregi Erzsébet

lelkész